Menneskerettighetsakademiet

Menneskerettighetsakademiet (MRA) er en norsk ideell stiftelse som ble opprettet 29. februar 2008. Stiftelsen har kontorer i Frivillighetshuset i Kolstadgata 1, på Tøyen i Oslo. 

Stiftelsens formål er å øke respekten for menneskerettighetene og utvikle demokratisk kompetanse i Norge og utlandet. Fundamentet er de internasjonale menneskerettighetene slik de er uttrykt gjennom Forente nasjoners dokumenter, med Verdenserklæringen om menneskerettighetene (1948), FNs Erklæring om menneskerettighetsundervisning (2011) samt Europarådets Pakt om menneskerettighetsundervisning og opplæring til demokratisk medborgerskap (2010), som kjernedokumenter. Gjennom undervisning og informasjonsvirksomhet skal MRA arbeide for å fremme enkeltmenneskets verdi og styrke demokratiske prosesser. Vern av ytringsfriheten og utvikling av det sivile samfunn, med vekt på pluralisme, interkulturelt mangfold og dialog står særlig sentralt. 

Virkemidler  
 Kurs og undervisningsvirksomhet innenfor menneskerettigheter, demokratisk medborgerskap, interkulturell forståelse og nærliggende emner (som negativ sosial kontroll) 
 Informasjonsvirksomhet, inkludert utstillinger, om menneskerettigheter, demokratisk medborgerskap og interkulturell forståelse 
 Rådgivning og ekspertise

Akademiet arbeider bredt i forhold til mange lag av befolkningen. Særlig oppmerksomhet vies grupper som barn og unge, flyktninger og asylsøkere og funksjonshemmede, samt personer med målbærende stemmer i samfunnet som lærere, aktivister og journalister. I Norge er integrering et av stiftelsens satsningsområder. I samarbeid med minoritetsmiljøer, arbeider stiftelsen på ulike måter for å øke respekten for menneskerettighetene, bygge demokratisk kompetanse og motvirke negativ sosial kontroll. Gjennom ti år har stiftelsen drevet kursvirksomhet for flere tusen enslige mindreårige asylsøkere på mottak rundt omkring i landet. I mange år har MRA også, gjennom «Samfunnet, det er oss», prosjektet arbeidet med å fremme integrering, likestilling, demokratisk deltakelse og mangfold i Oslo. I prosjektet som gjennomføres i samarbeid med ulike minoritets-foreninger og nettverk, organiseres workshops, seminarer, konferanser, studiebesøk og kampanjer. I 2021 startet akademiet, i samarbeid med Redd Barna, «Vinn, vinn!»-prosjektet, der unge flyktninger får støtte i hverdagen. Ved å koble ungdommene opp mot trygge voksne som snakker samme språk og som kjenner de unges kulturbakgrunn, skapes muligheter for samtaler, veiledning og positive aktiviteter. «Vinn, vinn!» foregår i Oslo, Trondheim og Rælingen. Våren 2025 ble prosjektet evaluert av NTNU Institutt for pedagogikk og livslang læring, med svært gode resultater. De siste fem årene har akademiet gjennom «Frihet, JA!»-prosjektet arbeidet med kvinner (særlig) med minoritetsbakgrunn. Gjennom å organisere en rekke workshops, er målet å øke respekten for kvinner og barns menneskerettigheter og motvirke negativ sosial kontroll. MRA produserer også undervisningsmateriell som bøker og web-baserte ressurser.

MRA har/ har hatt virksomhet i 15 europeiske land: Portugal, Slovakia, Tsjekkia, Bulgaria, Romania, Kroatia, Polen, de baltiske land og Ukraina. Fra 2008 til 2017 drev stiftelsen en rekke kurs og undervisningsaktiviteter for lærere og journaliststudenter i ulike regioner i Russland. Akademiet har også organisert kurs i Afrika og Asia.     

MRA er medlem av Nasjonalt museumsnettverk for demokrati og menneskerettigheter, Nettverk for holdningsskapende formidling om demokrati, fred og menneskerettigheter og NGO-forum for menneskerettigheter. Internasjonalt er MRA medlem av Democracy and Human Rights Education in Europe (DARE) et nettverk som består av rundt 40 organisasjoner fra ca. 20 land. 

 Eksterne lenker 


Kategori:Norske stiftelser